Njemački lanac trgovina Lidl oštro je kritizirao glavni kandidat Alternative za Njemačku (AfD) Alexander Gauland zbog toga što je sa svojih proizvoda uklonio križeve što za njega predstavlja kapitulaciju pred islamizmom.

“Ono što su odgovorni u Lidlu učinili je sramotna kapitulacija i još jedan užasni dokaz lagane islamizacije našeg društva”, poručio je Gauland u pismenom priopćenju.

Gauland je potez Lidla, koji je s fotografija crkava na otoku Santoriniju, koji su ukrašavali proizvode grčke linije prehrambenih proizvoda, dao ukloniti križeve, nazvao “izrazom nepoštivanja grčke kultura i kršćanstva” te pozvao na bojkot Lidla.

“Kad već naši trgovački lanci uklanjanjem kršćanskih simbola potiču islamizaciju Njemačke onda moramo ozbiljno razmisliti o tome treba li uopće konzumirati njihove proizvode”, poručio je Gauland.

On je ustvrdio kako se radi o “fatalnom signalu” kada se zbog “kukavičkog opreza” i “želje za profitom pod cijenu negiranja vlastite kulture” uklanjaju kršćanski simboli.

Prije Gaulanda na uklanjanje kršćanskih simbola s Lidlovih proizvoda ukazao je praški kardinal Dominik Duka.

Prije nekoliko dana je objavljeno kako je Dieter Schwarz, vlasnik Lidla, s 37 milijardi eura najbogatiji Nijemac.

Prema posljednjim ispitivanjima javnog mnijenja AfD-u, koji svoj politički program temelji na kritici izbjegličke politike Angele Merkel, tri tjedna uoči parlamentarnih izbora raste popularnost te bi u Bundestag mogao ući kao treća politička snaga.

Podržite nas! Kako bismo Vas mogli nastaviti informirati o najvažnijim događajima i temama koje se ne mogu čitati u drugim medijima, potrebna nam je Vaša pomoć. Molimo Vas podržite Narod.hr s 50, 100, 200 ili više kuna. Svaka Vaša pomoć nam je značajna! Hvala Vam! Upute kako to možete učiniti možete pronaći OVDJE

Izvor: Hina/gs